|  |
| --- |
| Tlačová správa |

# ČSOB nadácia podporila aktivity digitálnej prístupnosti ÚNSS

**Dnes sa ukončila trojdňová oslava bežeckého športu zavŕšená 20. ročníkom ČSOB Bratislava Marathon. ČSOB, generálny partner podujatia, dáva aktivite i charitatívny rozmer. Aj tohto roku sa rozhodli spojiť výnimočnú akciu s podporou komunity ľudí s ťažkým zrakovým postihnutím. Únii nevidiacich a slabozrakých Slovenska venovali finančný dar vo výške 10 000 eur.**

Symbolický šek odovzdával krátko pred veľkým štartom generálny riaditeľ ČSOB Daniel Kollár. V mene Únie nevidiacich a slabozrakých Slovenska ho prevzala **1. podpredsedníčka ÚNSS Tímea Hóková**: „Ďakujeme veľmi pekne ČSOB nadácii za krásnu čiastku, ktorú využijeme na aktivity spojené s digitálnym vzdelávaním a odstraňovaním bariér v online svete. Sme veľmi vďační za toto výnimočné partnerstvo,“ skonštatovala.

Už po druhýkrát sa ČSOB rozhodla upriamiť pozornosť na ľudí s ťažkým zrakovým postihnutím. Napokon, aj bežecké podujatie môže byť priestorom na búranie bariér a spájanie ľudí vidiacich s nevidiacimi. „Prepojenie s komunitou ľudí so zrakovým postihnutím vidíme aj v našich každodenných biznisových činnostiach. V digitalizácii a podpore inovatívnych smart nápadov vidíme veľký potenciál, preto podporujeme riešenia, ktoré ľuďom so zrakovým hendikepom pomôžu žiť lepší život,“ hovorí **Simona Šípová, manažérka pre spoločenskú zodpovednosť a komunity, správkyňa ČSOB nadácie**.

Na jubilejný ročník ČSOB Bratislava Marathon upriamovala pozornosť aj zaujímavá komunikačná kampaň. Výnimočné na nej je, že bola výlučne v audio podobe, teda presne tak, ako ju vnímajú nevidiaci ľudia. „Cieľom našej kampane bolo priblížiť svet nevidiacich a slabozrakých bežcov. Chceli sme, aby bol ich príbeh počuť, aby sa verejnosť aj takýmto spôsobom dokázala vcítiť do kože ľudí, ktorí sa spoliehajú najmä na svoj sluch. Kampaňou k 20. ročníku ČSOB Bratislava Marathon sme sa snažili zvýšiť povedomie o každodenných výzvach, ktorým ľudia so zrakovým znevýhodnením čelia. Preto sme priniesli kampaň, ktorú nikdy neuvidíte, ale určite o nej budete počuť. Pretože napriek rozdielom, beh cítime všetci rovnako,“ uzavrela Simona Šípová.

-----------------------------------------------------------

**Kontakt:**

Eliška Fričovská, PR manažérka ÚNSS

Mob.: 0911 496 629

e-mail: fricovska@unss.sk

[www.unss.sk](http://www.unss.sk)

Únia nevidiacich a slabozrakých Slovenska (ÚNSS) je občianske združenie, ktorého členmi sú nevidiaci a slabozrakí ľudia, ich priaznivci, priatelia a rodičia. V súčasnosti má vyše 2 600 členov združených v 47 základných organizáciách. Svoje služby, poradenstvo a aktivity poskytuje ľuďom so zrakovým postihnutím v každom kraji Slovenska bezplatne. Únia nevidiacich a slabozrakých Slovenska vznikla v roku 1990. Patrí k najväčším
a najstarším občianskym združeniam v Slovenskej republike.